b'\n_START_ARTICLE_\nKiinan keisari\n_START_SECTION_\nValtaoikeudet, velvollisuudet ja teht\xc3\xa4v\xc3\xa4t\n_START_PARAGRAPH_\nL\xc3\xa4ntisen Zhou-dynastian (1066\xe2\x80\x93771 eaa.) hallitsijat ottivat ensimm\xc3\xa4isen\xc3\xa4 k\xc3\xa4ytt\xc3\xb6\xc3\xb6n nimityksen \xe2\x80\x9dTaivaan poika\xe2\x80\x9d. Kuningas Wen (n. 1050 eaa.) v\xc3\xa4itti saaneensa jumalilta (Taivaalta) kiist\xc3\xa4m\xc3\xa4tt\xc3\xb6m\xc3\xa4n Taivaan mandaatin hallita. Samalla hallitsijan rooli edellytti kansan hyv\xc3\xa4n kannalta oikeiden p\xc3\xa4\xc3\xa4t\xc3\xb6sten tekemist\xc3\xa4. Jos hallitsija ei hallitsisi oikein, Kiinaa kohtaisivat kauheat katastrofit kuten tulvat ja kuivuudet, ja hallitsija menett\xc3\xa4isi oikeutensa hallita. Siksi hallitsijan t\xc3\xa4ytyi olla hyv\xc3\xa4ntahtoinen kansan \xc3\xa4iti ja is\xc3\xa4. Taivaan mandaattia k\xc3\xa4ytettiin Kiinan keisarien vallan oikeutuksena aina 1800-luvulle asti, ja vain harvalla keisarilla oli varaa j\xc3\xa4tt\xc3\xa4\xc3\xa4 itseens\xc3\xa4 kohdistuneet moraaliset ja historialliset odotukset huomiotta._NEWLINE_Muinaisessa Kiinassa hallitsija oli kuninkaallisen perheen, ylimyst\xc3\xb6n, valtion, oikeusj\xc3\xa4rjestelm\xc3\xa4n ja uskonnollisen hierarkian p\xc3\xa4\xc3\xa4. Kuoltuaan h\xc3\xa4n meni taivaaseen palvelemaan jumalia. Kaikkia Kiinan hallitsijoita kohdeltiin siksi suurella kunnioituksella._NEWLINE_Keisari yleens\xc3\xa4 peri asemansa, jollei h\xc3\xa4n ollut ottanut kruunua v\xc3\xa4kivalloin ja n\xc3\xa4in perustanut uutta dynastiaa. Keisariksi nousi yleens\xc3\xa4 vanhin poika, mutta joskus keisari valitsi jonkin toisen poikansa seuraajakseen. T\xc3\xa4m\xc3\xa4 johti joskus kilpailuun ja perillisten kuolemiin ja katoamisiin. Jos keisari kuoli ennen kuin vallanperij\xc3\xa4 oli aikuinen, nuori keisari sai neuvonantajia tuekseen, etenkin hovieunukkeja. Vaikka keisaria l\xc3\xa4hes aina arvostettiinkin hyvin paljon, historiasta tunnetaan muutamia keisarien kuolemia, itsemurhia ja pakotettuja vallastaluopumisia._NEWLINE_Kiinan keisarilla ei ollut rajoituksenaan perustuslakia. Keisarilla oli ylin toimeenpanovalta, korkein laillinen auktoriteetti ja viimeinen sana, ja h\xc3\xa4n oli asevoimien ylip\xc3\xa4\xc3\xa4llikk\xc3\xb6. Keisari saattoi johtaa hallituspolitiikkaa, laatia uusia lakeja ja veroja sek\xc3\xa4 p\xc3\xa4\xc3\xa4tt\xc3\xa4\xc3\xa4 tapaamisista, huomionosoituksista, etuoikeuksista ja titteleist\xc3\xa4 sek\xc3\xa4 rangaistuksista ja armahduksista. H\xc3\xa4n saattoi kumota mink\xc3\xa4 tahansa lain. Useimmat keisarit j\xc3\xa4ttiv\xc3\xa4t p\xc3\xa4iv\xc3\xa4npolitiikan kuitenkin ammattipoliitikoille. Keisari n\xc3\xa4htiin yleens\xc3\xa4 is\xc3\xa4hahmona ja valtiolaivan moraalisena kapteenina._NEWLINE_Keisarin odotettiin noudattavan kungfutselaisuuden periaatteita, joille hallinto paljolti perustui. Henkil\xc3\xb6kohtaiseksi uskonnokseen h\xc3\xa4n kuitenkin saattoi valita esimerkiksi buddhalaisuuden tai taolaisuuden. Keisari suoritti t\xc3\xa4rkeimm\xc3\xa4t kalenteriin merkityt uskonnolliset rituaalit, kuten pyh\xc3\xa4ll\xc3\xa4 vuorella tai joilla uhraaminen. Keisari vastasi my\xc3\xb6s s\xc3\xa4\xc3\xa4nn\xc3\xb6llisist\xc3\xa4 uhrauksista omille keisarillisille esi-isilleen sek\xc3\xa4 jokaisen viljelyskauden aloittavasta seremoniasta. T\xc3\xa4rkein rituaali oli h\xc3\xa4r\xc3\xa4n uhraaminen Taivaalle talvip\xc3\xa4iv\xc3\xa4nseisauksen aikaan._NEWLINE_Keisari toimi my\xc3\xb6s koulutuksen suojelijana. Sen johdosta moni keisari vieraili valtiollisissa yliopistoissa ja perusti uusia kouluja. Keisari oli itse opiskellut kungfutselaisia klassikoita ja historiaa, ja h\xc3\xa4nelt\xc3\xa4 odotettiin lukutaidon ja opiskelun rohkaisemista kautta maan._NEWLINE_Keisari ei voinut absoluuttisesta vallastaan huolimatta tehd\xc3\xa4 aivan mit\xc3\xa4 tahtoi. H\xc3\xa4n oli riippuvainen neuvonantajistaan ja tukijoistaan hallinnossa. H\xc3\xa4nt\xc3\xa4 rajoittivat my\xc3\xb6s tietyt perinteet, tavat ja ennakkotapaukset sek\xc3\xa4 sukulaisten vaatimukset. Keisarit j\xc3\xa4rjestiv\xc3\xa4t s\xc3\xa4\xc3\xa4nn\xc3\xb6llisi\xc3\xa4 neuvonpitoja budjettiin, lains\xc3\xa4\xc3\xa4d\xc3\xa4nt\xc3\xb6\xc3\xb6n ja sotapolitiikkaan liittyen, ja joskus he tekiv\xc3\xa4t p\xc3\xa4\xc3\xa4t\xc3\xb6ksens\xc3\xa4 enemmist\xc3\xb6n kannan mukaisesti. Vuosisatojen my\xc3\xb6t\xc3\xa4 vanhempien poliitikkojen valta kasvoi p\xc3\xa4\xc3\xa4t\xc3\xb6ksenteon suhteen._NEWLINE_Keisarin syntym\xc3\xa4p\xc3\xa4iv\xc3\xa4juhla oli Kiinan uskonnollisista juhlista n\xc3\xa4ytt\xc3\xa4vin. Kuoltuaan keisari haudattiin j\xc3\xa4ttim\xc3\xa4iseen hautakammioon aarteineen.'